2016. gada 19. aprīlī Noteikumi Nr. 240

Rīgā (prot. Nr. 19  16. §)

**Noteikumi par oficiālās statistikas datu apkopošanu par pasažieru regulārajiem komercpārvadājumiem ar autobusiem**

Izdoti saskaņā ar

Statistikas likuma 11. pantu

1. Noteikumi nosaka oficiālās statistikas pārskata veidlapas paraugu pasažieru regulārajiem komercpārvadājumiem ar autobusiem (pielikums) (turpmāk – pārskats), kā arī tā iesniegšanas un aizpildīšanas kārtību.

2. Pārskatu atbilstoši norādījumiem par katru kalendāra gada ceturksni aizpilda Latvijas Republikā reģistrēti pārvadātāji, kas veic pasažieru regulāros komercpārvadājumus ar autobusiem.

3. Pārvadātāji pārskatu iesniedz (pa pastu, elektroniski, pa faksu vai personīgi) valsts sabiedrībā ar ierobežotu atbildību "Autotransporta direkcija" (turpmāk – Autotransporta direkcija) līdz kalendāra gada ceturksnim sekojošā mēneša astoņpadsmitajam datumam.

4. Šo noteikumu 2. punktā minētās personas pārskatu var iesniegt arī elektroniski, aizpildot speciālu tiešsaistes formu Autotransporta direkcijas tīmekļvietnē (www.atd.lv) (e-pakalpojums), identifikācijai izmantojot vienotajā valsts un pašvaldību pakalpojumu portālā (www.latvija.lv) pieejamos personas identifikācijas līdzekļus.

5. Autotransporta direkcija, pamatojoties uz pārskatos sniegto informāciju, apkopo oficiālās statistikas datus par pasažieru regulārajiem komercpārvadājumiem ar autobusiem un 45 dienu laikā pēc pārskata perioda beigām iesniedz statistikas datu kopsavilkumu Centrālajā statistikas pārvaldē.

6. Noteikumu 4. punkts stājas spēkā 2016. gada 1. maijā.

7. Atzīt par spēku zaudējušiem Ministru kabineta 2010. gada 27. jūlija noteikumus Nr. 686 "Noteikumi par valsts statistikas datu apkopošanu par   
pasažieru regulārajiem komercpārvadājumiem ar autobusiem" (Latvijas Vēstnesis, 2010, 122. nr.; 2014, 157. nr.).

Ministru prezidents Māris Kučinskis

Satiksmes ministrs Uldis Augulis